Zajac, Pavol, poslanec NR SR (2015-12-04):
Vážený pán predsedajúci, pán minister, spravodajca, spravodajkyňa, dámy a páni, máme pred sebou v druhom čítaní návrh na novelizáciu Ústavy Slovenskej republiky a pýtame sa, že čo je dôvodom predloženej novely ústavného zákona. Čo je dôvodom? Nemáme možnosť dneska stíhať teroristov, prípadných teroristov, ktorí latentne sú prítomní v každej jednej krajine, ktorá je súčasťou NATO a Európskej únie? Nemáme zákony? Nemáme legislatívu, pán minister? Jediným (reakcia ministra), áno, hovorím o ústave. Preto som sa ani od vás ako od navrhovateľa nedozvedel, čo je meritórnym dôvodom na predloženie novely ústavy. Jediným dôvodom je to, že Robert Fico potrebuje neustále šíriť strach na Slovensku. Najprv pred migrantmi, teraz pred teroristami. Šíri hystériu a na šírenie tejto hystérie, aby každý deň mohol kŕmiť slovenských občanov tým, že tu je, tu sú prípadní nejakí teroristi, používa aj novelizáciu ústavy, aby mohol týmto najsilnejším legislatívnym opatrením ukázať, že pozrite, my ideme tu bojovať s teroristami. Pán minister, pán minister, s teroristami sa bojuje, najúčinnejšie bojuje tak, že o tom občania ani nevedia. S teroristami sa najúčinnejšie bojuje tak, že médiá o tom nevedia. Bojuje sa s nimi potichu. Naozaj treba na to využívať informácie, tajné služby, spoluprácu s ostatnými krajinami, ale nie šíriť strach a hystériu len preto, aby vládna strana na čele s Robertom Ficom boli čo najúspešnejší v marcových voľbách. Aby túto hystériu a strach mohli používať dennodenne ako politický nástroj. A odporúčal by som Robertovi Ficovi, aby sa správal podobne ako jeho, pri tejto téme strachu pred teroristami, aby sa správal podobne ako jeho stranícky kolega predseda vlády, českej vlády pán Sobotka, ktorý upokojuje situáciu v Českej republike, ktorý hovorí, že vláda prijíma účinné opatrenia, všetky bezpečnostné zložky štátu pracujú naplno, ale na druhej strane odporúčal občanom, nebojte sa, môžte sa zúčastňovať všetkých predvianočných akcií, vianočných trhov, športových podujatí. Vláda Českej republiky, hovorí on, má situáciu pevne v rukách. Toto je prístup zodpovednej vlády, ktorá pracuje a nevytĺka politický kapitál z elementárnych pudov. Lebo občania na Slovensku tým, ako sa správa Robert Fico, sa boja, sa naozaj boja, lebo ich kŕmite dennodenne tým, že sú tu prípadne nejakí teroristi. A ako som povedal už v prvom čítaní, jediných teroristov tu máme z Guantánama, ktorých vláda Roberta Fica tu priviezla na Slovensko len preto, aby si mohol Robert Fico urobiť fotku s americkým prezidentom. A to, ako zbabrali ten zásah proti jednému z tých teroristov, že tento záznam unikol na sociálne siete a na druhý deň Islamský štát zverejnil slovenskú vlajku a slovenský štát ako nepriateľa ISIS, toto bolo najväčšie ohrozenie občanov Slovenska. Tento nezodpovedný prístup bezpečnostných zložiek a vlády Slovenskej republiky. Robert Fico je najväčším nebezpečenstvom pre občanov Slovenska, preto tu máme návrh novely ústavy. Lebo keby naozaj išlo úprimne vláde o novelizáciu ústavy, tak by rokovala na najvyššej úrovni s opozíciou, tak by prijala pozmeňujúce návrhy opozície, kolegyne Žitňanskej, ktoré sme spoločne predložili o tom, aby sa vypustilo nezmyselné predlžovanie pre sudcov z 3 dní na 6 dní o rozhodovaní. Áno, a je tu aj pozmeňujúci návrh KDH a MOST-u – HÍD o tom, aby bol v ústave jasne zadefinovaný odchod do dôchodku pre sudcov 67 rokov. Pán minister, vy ste povedali, že s tým súhlasíte, verejne ste vyhlásili, že s tým súhlasíte. Pán predseda parlamentu Pellegrini povedal, že s tým súhlasí, s pôvodným návrhom pána prezidenta, len ste povedali, že už nie je čas. Tak čas na to pred mesiacom nebol, lebo už parlament bude zasadať len raz, ale v skrátenom legislatívnom konaní ideme meniť ústavu. Tak keď ideme meniť ústavu, prečo nechcete urobiť poriadok v tom, kedy majú sudcovia odchádzať do dôchodku? Vadí tu na Slovensku niekomu poriadok? A ešte aj s tým súhlasíte, verejne poviete, že ste za. Pán predseda Pellegrini povie, že je za, ale politická vôľa tu nie je. Lebo vám nejde o riešenie skutočných problémov, nejde vám o to, aby bol poriadok napríklad pri odchode sudcov do dôchodku. Vám nejde o to, aby ste skutočne riešili boj s terorizmom. Vám ide o to, aby ste pod pláštikom novelizácie ústavy mohli si zmeniť aj tie ďalšie zákony, o ktorých za chvíľu budeme hovoriť, aby ste SIS-ke, VOS-ke, polícii dali také právomoci, ktoré zásadne ohrozia slobodu občanov. Ja sa k tomu vyjadrím, keď príde za chvíľu na pretras aj tento návrh zákona. Ale už teraz poviem, že tak, ako sú navrhované tie zmeny pre SIS-ku, pre VOS-ku, vo mne vyvoláva, viete, aký dojem? Že tieto tajné služby, tieto veci, o ktorých sa tu píše, o tom, že budú môcť prechovávať omamné látky, psychotropné látky, návykové látky, prekurzory, výbušniny, výbušné predmety, jedy, že už to robia dneska a že takto si chcú len legalizovať to, čo sa tam možno deje už dnes, a SIS-ka a VOS-ka budú môcť možnože aj kšeftovať s týmito látkami. Takže novelizácia ústavy je len maskovanie toho, čo chcete zmeniť v týchto návrhoch zákonov. A KDH vám pri tom nebude asistovať, preto nepodporíme novelizáciu ústavy. Ďakujem. (Potlesk.)